कार्यक्रम का शुभारम्भ करते हुये डा० भारतेन्दु मिश्र (दिल्ली) ने अपने बीज-वक्तव्य में गीत और नवगीत के अन्तर को स्पष्ट करते हुए बताया कि कब कोई गीत नवगीत की संज्ञा से अविहित हो जाता है, गीत और नवगीत में बहुत सूक्ष्म अन्तर है, भारतेन्दु जी ने सूर्यकान्त त्रिपाठी निराला और नागार्जुन की कविताओं के उद्धरणों के द्वारा गीत और नवगीत के अन्तर को स्पष्ट किया। उन्होंने कहा कि नवगीत के लिए छन्द और युगीन संवेदना दोनों का होना आवश्यक है, नवगीत के लिए नई भाषा, नए मुहावरे और नए छन्द विन्यास की आवश्यकता होती है। यही दोनों के बीच बहुत महीन-सा अन्तर है।